***ΠΑΡΑΓΡΑΦΟΣ ΜΕ ΟΡΙΣΜΟ***

**Παράγραφος με ορισμό**:Στην παράγραφο αυτή ορίζουμε μία έννοια. Στοιχεία ορισμού:

* **Η οριστέα έννοια**: είναι η έννοια που πρέπει να οριστεί.
* **Το γένος**: είναι η ευρύτερη έννοια στην οποία εντάσσεται η οριστέα έννοια. (μπορεί σε έναν ορισμό να μη υπάρχει το γένος)
* **Η ειδοποιός διαφορά**: είναι τα ιδιαίτερα χαρακτηριστικά γνωρίσματα της οριστέας έννοιας που τη διακρίνουν από τις υπόλοιπες οι οποίες ανήκουν στο ίδιο γένος. Π.χ.

**Οριστέα έννοια Γένος Ειδοποιός διαφορά**

Επίθετο είναι κλιτή λέξη που φανερώνει ποια ποιότητα

 ή ιδιότητα έχει το ουσιαστικό.

 **☻**Σημάδια αναγνώρισης: λέξεις ή φράσεις: **ορισμός, το ρήμα ορίζω, το ρήμα είναι, τα ρήματα εννοώ και σημαίνω, κυρίως στις φράσεις με τον όρο... εννοούμε, ο όρος... σημαίνει. Ο ορισμός μπορεί να δίνεται και επεξηγηματικά: το επίθετο, δηλαδή η κλιτή λέξη..... .**

 Ανάλογα με τον τρόπο με τον οποίο παρουσιάζουν την οριστέα έννοια τους διακρίνουμε σε αναλυτικούς και γενετικούς ή συνθετικούς.

Α) **Αναλυτικός** λέγεται ο ορισμός που παριστάνει την ουσία μιας έννοιας εκθέτοντας τα γνωρίσματα που περιέχονται στην έννοια αυτή. (Στροφή είναι το τμήμα ποιήματος ή τραγουδιού που αποτελείται από έναν αριθμό στίχων ή περιόδων και έχει μια ρυθμική και λογική ενότητα.).

Β) **Γενετικός** λέγεται ο ορισμός, όταν περιγράφεται η διαδικασία της γένεσης μιας έννοιας ή ενός πράγματος από τα αναγκαία και ουσιώδη συστατικά του.( Η κοινωνική οντότητα που προήλθε από τη συνένωση περισσότερων χωριών είναι η πόλη.).

Ο ορισμός ανάλογα με την **έκτασή** του διακρίνεται σε:

**Α) σύντομο**, όταν η παρουσίαση της έννοιας γίνεται με συνοπτικό-λεξικογραφικό τρόπο και

**Β) εκτεταμένο**, όταν η παρουσίαση της έννοιας εκτείνεται σε μία ή περισσότερες παραγράφους.

***ΠΑΡΑΓΡΑΦΟΣ ΜΕ ΔΙΑΙΡΕΣΗ***

**Παράγραφος με διαίρεση:** Με τη διαίρεση αναλύουμε ένα όλο -**διαιρετέα έννοια-** στα μέρη του -**μέλη διαίρεσης-** με βάση κάποιο ουσιώδες γνώρισμά τους -**διαιρετική βάση-**. Η διαιρετική βάση μπορεί να μην υπάρχει κάποιες φορές.

 Π.χ.

 Πρόταση λέγεται το συντομότερο τμήμα του λόγου που εκφράζει μια σκέψη, μια επιθυμία ή ένα συναίσθημα. Τα είδη των προτάσεων ως προς το περιεχόμενό τους είναι: α) προτάσεις κρίσεως με τις οποίες διατυπώνεται μια κρίση, μια σκέψη, ή δίνεται μια πληροφορία β) προτάσεις επιθυμίας με τις οποίες εκφράζεται μια επιθυμία, προσταγή, ευχή γ) προτάσεις επιφωνηματικές με τις οποίες εκφράζεται ένα έντονο συναίσθημα και δ) προτάσεις ερωτηματικές με τις οποίες διατυπώνεται μια ερώτηση.

 **☻**Σημάδια αναγνώρισης είναι οι λέξεις: **διαιρούμε, χωρίζουμε, διακρίνουμε, είδη, μορφές, μέρη, κλάδοι, τομείς.**